**Pozdravljeni mladi in mladi po srcu ter vsi ostali, ki soustvarjate mladinski sektor na Koroškem!**

V okviru različnih projektnih aktivnosti **Koroške mreže podpornega okolja za mlade (KOR-NET)** smo vam, tako upamo, doslej uspeli že vsaj nekoliko predstaviti osnovni namen projekta.

*Na kratko: s podporo Norveškega finančnega mehanizma si prizadevamo za zagotovitev takšnih pogojev za življenje in delo mladih na Koroškem, da bi ti po koncu šolanja z veseljem ostali v domači regiji ter se tukaj počutili slišane.*

Del naših prizadevanj je tudi oblikovanje spletne platforme za koroško mladino, imenovane **Virtualni mladinski inkubator Koroške,** ki bo kmalu dostopen na domeni www.kor-net.si. Zamišljen je kot virtualno stičišče vseh, ki jih (nas) skrbi za situacijo mladih na Koroškem in ki želimo s prepletom svojih praktičnih izkušenj in znanj mladim olajšati odločitev za aktivno udejstvovanje v njihovi skupnosti, na podeželju in/ali v mestu.

Vključeval bo **6 poglavij**, ki se bodo med sabo prepletala in mlade podprla vse od **dijaških let**, skozi njihovo **študentsko življenje** pa vse do samostojnosti (poglavje **Starter pack za odraslost**). Prav tako pa smo zajeli aktiviranje in angažiranje mladih (poglavje **Aktivni mladi**) ter soočanje s stiskami na različnih področjih (poglavje **Frendi v stiski**). V teh poglavjih smo se trudili vključiti vse kar menimo, da lahko koristi mladi osebi na poti odraščanja. V prilogi vam pošiljamo en krajši predogled. Seveda pa nismo pozabili na poglavje **Kaj dogaja?**, kjer bodo objavljeni aktualni dogodki za mlade po celi Koroški.

Ker se zavedamo, da vsega nismo mogli zajeti v vsebinski del, vas prijazno vabimo k aktivnemu prispevanju na našem in vašem portalu. V kolikor bi vas to zanimalo, nam prosimo, javite.

**Torej vabimo vas tako na dogodek ob "izstrelitvi" spletnega portala v širno medmrežje kot h kasnejšemu soustvarjanju vsebin (blog prispevkov, objavljanju dogodkov … ).**

Da bo pa naše druženje ob predstavitvi inkubatorja še bolj zabavno, bodo poskrbeli moderator **Gašper Bergant** in mladi glasbeniki, skupina **Overheat**. Obeta se nam slavnostni razrez torte, po koncu uradnega dela pa še zabavno dogajanje v **KMKC Kompleks**, ki ravno ta večer končuje sezono in odhaja na poletno spanje. Z nami bodo Overheat in BibliBan,  za konec pa še DJ Million, ki nas bo popeljal v zgodnje jutro.

**Veseli bomo torej vaše udeležbe na uradni predstavitvi spletnega portala**

**23. junija ob 17.00 v KMKC Kompleks, pa tudi vašega nadaljnjega sodelovanja v zgodbi virtualnega mladinskega inkubatorja. Možnosti za prispevanje vsebin bo dovolj, vabilo pa lahko mirne volje delite med ostale društva in neformalne skupine, ki smo jih pri njegovem pošiljanju morda spregledali.**

RSVP: za lažjo organizacijo dogodka vas prosimo le še za potrditev udeležbe.

Na snidenje kmalu😊

**Ekipa projekta KOR-NET**